ΓΡΑΠΤΗ ΕΡΩΤΗΣΗ E-0098/99

υποβολή: Alessandro Danesin (PPE) προς την Επιτροπή

(27 Ιανουαρίου 1999)

Θέμα: Η αναθεώρηση του τιμολογίου των τηλεφωνικών συνδιαλέξεων στην Ιταλία

Το νέο τιμολόγιο που προβλέπουν οι εταιρείες Tim και Omnitel για τις τηλεφωνικές συνδιαλέξεις που πραγματοποιούνται από το παραδοσιακό τηλέφωνο σε κινητό έχει προκαλέσει την έντονη αντίδραση των καταναλωτών, σε σημείο που αναγκάστηκε να παρέμβει η ίδια η κυβέρνηση.

Τελικά, στις 12 Ιανουαρίου, η αρμόδια για τον καθορισμό των κανόνων σχετικά με τις τηλεπικοινωνίες αρχή αποφάσισε να παρέμβει και διέταξε επίσημα την κατάργηση του νέου τομολογίου και την επαναφορά των τιμών που ίσχυαν πριν από τις αυξήσεις.

Ήδη όμως έχει προκληθεί αναστάτωση και, ούτως ή άλλως, δημιουργήθηκε δυσπιστία: οι δύο εταιρείες, οι οποίες αποφάσισαν ταυτόχρονα να αυξήσουν τις τιμές που ισχύουν για την ίδια κατηγορία καταναλωτικών υπηρεσιών, ενήργησαν σαφώς εις βάρος της πολιτικής ανταγωνισμού και της ελεύθερης αγοράς στο χώρο της τηλεφωνίας. Η κατάσταση χαρακτηρίζεται τουλάχιστον παράλογη: πρόκειται άραγε για καρτέλ, δυοπώλιο, ολιγοπώλιο; Όπως και να την αποκαλέσουμε, οπωσδήποτε πρόκειται για συμπαιγνία εις βάρος των καταναλωτών.

Το ευχάριστο είναι ότι τα τελευταία γεγονότα δίνουν την ευκαιρία για την ανάληψη σοβαρής δράσης υπέρ της διαφάνειας στη σύγχρονη ζούγκλα των τιμών, κυρίως εν όψει της επικείμενης αναθεώρησης όλων των τιμολογίων την άνοιξη, με βάση τα όσα ισχύουν στην υπόλοιπη Ευρώπη (στην Αγγλία, η αρμόδια αρχή επέβαλε σε δύο εθνικούς φορείς του εν λόγω τομέα να μειώσουν κατά ένα τέταρτο το κόστος των τηλεφωνικών συνδιαλέξεων που πραγματοποιούνται από το παραδοσιακό τηλέφωνο σε κινητό) ή και στον υπόλοιπο κόσμο (στο Χονγκ Κονγκ χάρη στη νέα πολιτική απελευθέρωσης δημιουργήθηκαν 30 νέοι διεθνείς τηλεφωνικοί οργανισμοί και μειώθηκε κατά 90 % το κόστος των τηλεφωνικών συνδιαλέξεων με την Αμερική).

Η Επιτροπή:

- Μπορεί να παρέμβει σχετικά με το εν λόγω θέμα;

- Μολονότι κάθε κράτος μέλος διαθέτει τις δικές του αρχές που αναλαμβάνουν την τήρηση των εθνικών νόμων στον τομέα του ανταγωνισμού, δεν θα έπρεπε η Επιτροπή να συνεχίσει να ελέγχει την ενιαία αγορά, διερευνώντας ενδεχόμενες παραβάσεις, δεδομένου ότι η πρόσφατη γέννηση του ευρώ θα έπρεπε, μέσω του ανταγωνισμού, να ωφελήσει τους καταναλωτές;

- Δεν αληθεύει επίσης ότι η ύπαρξη της ενιαίας αγοράς δεν θα είχε κανένα νόημα αν κατοχυρωνόταν νομικά, μέσω καρτέλ και περιοριστικών συμφωνιών, ο περιορισμός του ανταγωνισμού μεταξύ εταιρειών, γεγονός που θα στερούσε αναπόφευκτα από τον καταναλωτή το σύνολο των οφελών που απορρέουν από μια υγιή ανταγωνιστική αγορά;

Απάντηση του κ. Van Miert εξ ονόματος της Επιτροπής

(4 Μαρτίου 1999)

Το άρθρο 85 α) της συνθήκης ΕΚ απαγορεύει τις εναρμονισμένες πρακτικές οι οποίες δύνανται να επηρεάσουν το εμπόριο μεταξύ κρατών μελών και που συνίστανται στον καθορισμό, κατά τρόπο άμεσο ή έμμεσο, των τιμών πώλησης αγαθών ή υπηρεσιών. Η τήρηση αυτής της διάταξης μπορεί να διασφαλιστεί τόσο από την Επιτροπή όσο και από τις εθνικές αρχές. Κατ' αρχήν, η Επιτροπή δεν παρεμβαίνει στις περιπτώσεις παραβίασης αυτής της διάταξης, εφόσον η αρμόδια για τον ανταγωνισμό εθνική αρχή έχει αναλάβει πρωτοβουλία με το ίδιο αντικείμενο, όπως συμβαίνει στην περίπτωση της Ιταλίας.

Στις παραγράφους 29 και ακόλουθες της ανακοίνωσής της της 22ας Αυγούστου 1998(1) σχειτκά με την εφαρμογή των κανόνων ανταγωνισμού στις συμφωνίες πρόσβασης στον τομέα των τηλεπικοινωνιών - γενικό πλαίσιο, σχετικές αγορές και αρχές - η Επιτροπή υπογράμμισε ωστόσο ορισμένες περιπτώσεις στις οποίες θα μπορούσε να παρέμβει εκ παραλλήλου, δηλαδή όταν οι ενδιαφερόμενοι υποβάλλουν τυπική καταγγελία στην Επιτροπή, όταν η εθνική διαδικασία ενδέχεται να καθυστερήσει υπερβολικά τις ενέργειες της Επιτροπής, και χωρίς παράλληλα να επιλύεται κατά τρόπο ικανοποιητικό η υπόθεση σε εθνικό επίπεδο. Μια τέτοια υπερβολική καθυστέρηση μπορεί να υπάρξει όταν η διαφορά δεν επιλύεται από την εθνική αρχή μέσα σε ένα εύλογο χρονικό διάστημα; η Επιτροπή μπορεί επίσης να παρέμβει όταν η υπόθεση παρουσιάζει σημαντικό κοινοτικό ενδιαφέρον και επηρεάζει ή ενδέχεται να επηρεάσει τον ανταγωνισμό σε ορισμένα κράτη μέλη.

Εξάλλου, η Επιτροπή συμμερίζεται την άποψη του Αξιότιμου Μέλους του Κοινοβουλίου ότι η εσωτερική αγορά θα επηρεαζόταν εάν οι επιχειρήσεις μπορούσαν να περιορίζουν τον ανταγωνισμό μέσω συμπράξεων και εναρμονισμένων πρακτικών εις βάρος των καταναλωτών στην αγορά των τηλεπικοινωνιών, η οποία μόλις άρχισε να λειτουργεί υπό συνθήκες ανταγωνισμού. Για το λόγο αυτό, η Επιτροπή προσδίδει ιδιαίτερη σημασία στην πλήρη εφαρμογή των κανόνων ανταγωνισμού στον εν λόγω τομέα, όπως το είχε εξάλλου υπογραμμίσει και στην προαναφερθείσα ανακοίνωση.

(1) ΕΕ C 265 της 22.8.1998.